A BIZOTTSÁG HATÁROZATA
(2006. május 30.)
a tagállamok halászati ágazatának 2006-os ellenőrzési, felügyeleti és megfigyelési programjaihoz való közösségi pénzügyi hozzájárulásról
(az értesítés a C(2006) 2062. számú dokumentummal történt)
(2006/392/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 2005. december 21-i 2006/2/EK tanácsi határozattal (1) módosított, a tagállamok halászati ellenőrzési programjaihoz nyújtott közösségi pénzügyi hozzájárulásról szóló, 2004. április 29-i 2004/465/EK tanácsi határozatra (2) és különösen annak 6. cikke (1) bekezdésére,
mivel:
(1)
A tagállamok továbbították a Bizottságnak a 2006-ra szóló halászati ellenőrzési programjukat, valamint a programban lévő projektek megvalósításakor felmerülő költségek fedezésére szolgáló közösségi pénzügyi hozzájárulás iránti kérelmüket.
(2)
A 2004/465/EK tanácsi határozat 4. cikkében felsorolt tevékenységekre vonatkozó kérelmek közösségi finanszírozásban részesülhetnek.
(3)
Meg kell állapítani a közösségi pénzügyi hozzájárulás maximális összegeit és mértékét, illetve meg kell határozni az odaítélés feltételeit.
(4)
A hozzájárulásra való jogosultság érdekében az automatikus helymeghatározási eszközöknek meg kell felelniük a műholdas hajómegfigyelési rendszerekre vonatkozó részletes rendelkezések megállapításáról szóló, 2003. december 18-i 2244/2003/EK bizottsági rendeletben (3) megállapított követelményeknek.
(5)
A tagállamoknak a 2004/465/EK tanácsi határozat 8. cikkének megfelelően kötelezettséget kell vállalniuk kiadásaikra annak az évnek a végétől számított 12 hónapon belül, amelyben az erről a határozatról szóló értesítést kézhez kapták. Eleget kell tenniük a 2004/465/EK határozat azon rendelkezéseinek is, amelyek a projektek megkezdésére és a visszatérítés iránti kérelmek benyújtására vonatkoznak.
(6)
Az e határozatban előírt intézkedések összhangban vannak a Halászati és Akvakultúraágazati Bizottság véleményével,
ELFOGADTA EZT A HATÁROZATOT:
1. cikk
Tárgy
Ez a határozat a 2004/465/EK határozat 4. cikkében említett tevékenységekre irányuló, 2006. évi közösségi pénzügyi hozzájárulásról rendelkezik. Megállapítja a közösségi pénzügyi hozzájárulás tagállamonkénti összegét, a közösségi pénzügyi hozzájárulás mértékét és az odaítélés feltételeit.
2. cikk
Új technológiák és informatikai hálózatok
A halászati tevékenységek nyomon követésével, ellenőrzésével és megfigyelésével kapcsolatos adatcsere hatékonyságát és biztonságát elősegítő számítógépes technológia megvásárlásával, telepítésével és technikai támogatásával, illetve az informatikai hálózatok létrehozásával összefüggő költségekre a támogatható költségek 50 %-ának megfelelő pénzügyi hozzájárulás igényelhető az I. mellékletben megállapított határokon belül.
3. cikk
Automatikus helymeghatározási eszközök
(1) A hajók távolról, a halászati megfigyelési központból, hajómegfigyelési rendszeren (VMS) keresztül történő megfigyelését lehetővé tévő automatikus helymeghatározási eszközök megvásárlásával és fedélzetre szerelésével összefüggő költségekre hajónként legfeljebb 4 500 eurós pénzügyi hozzájárulás igényelhető a II. mellékletben megállapított határokon belül.
(2) A támogatható kiadás első 1 500 eurójára 100 %-os közösségi pénzügyi hozzájárulás jár az (1) bekezdésben előírt 4 500 eurós felső határon belül.
(3) A támogatható kiadás hajónkénti összegének 1 500 és 4 500 euro közötti sávjára adott pénzügyi hozzájárulás nem haladhatja meg a kiadás 50 %-át.
(4) A jogosultság feltétele, hogy az automatikus helymeghatározási rendszerek megfeleljenek a 2244/2003/EK rendeletben megállapított követelményeknek.
4. cikk
Új technológiákkal kapcsolatos kísérleti projektek
A halászati tevékenységek megfigyelésének fejlesztését célzó új technológiák megvalósításával összefüggő kiadásokra a támogatható kiadások 50 %-ának megfelelő pénzügyi hozzájárulás igényelhető a III. mellékletben megállapított határokon belül.
5. cikk
Képzés
A halászat területén végzett felügyeleti, ellenőrzési és megfigyelési feladatokért felelős köztisztviselők képzési és csereprogramjaival kapcsolatban felmerülő kiadásokra a IV. mellékletben megállapított határokon belül a támogatható kiadások 50 %-ának megfelelő pénzügyi hozzájárulás igényelhető.
6. cikk
Kiadások felmérése
A közös halászati politika ellenőrzésében felmerülő kiadások felmérését végző rendszer megvalósítása során felmerülő kiadásokra az V. mellékletben megállapított határokon belül a támogatható kiadások 50 %-ának megfelelő pénzügyi hozzájárulás igényelhető.
7. cikk
Szemináriumok és médiaeszközök
A felelőtlen és törvénytelen halászat elleni küzdelem szükségességének és a közös halászati politika szabályai végrehajtásának a halászokkal és más szereplőkkel - felügyelők, államügyészek, bírák -, valamint a közvéleménnyel való fokozott megismertetését célzó kezdeményezésekkel, többek között szemináriumok és médiaeszközök alkalmazásával összefüggő kiadásokra a támogatható kiadások 75 %-ának megfelelő pénzügyi hozzájárulás igényelhető a VI. mellékletben megállapított határokon belül.
8. cikk
Halászati őrjáratot végző hajók és légi járművek
A tagállamok illetékes hatóságai által a halászati tevékenységek felügyeletéhez és megfigyeléséhez használt hajók és légi járművek megvásárlásával és korszerűsítésével összefüggő kiadásokra a VII. mellékletben megállapított határokon belül a következőket nem meghaladó pénzügyi hozzájárulás igényelhető:
-
az Európai Unióhoz 2004. május 1-jén csatlakozott tagállamok esetében a támogatható kiadások 50 %-a;
-
más tagállamok esetében a támogatható kiadások 25 %-a.
9. cikk
Ennek a határozatnak a tagállamok a címzettjei.
Kelt Brüsszelben, 2006. május 30-án.